**Wolfgang Tiefensee** (født 4. januar 1955 i Gera) er en tysk politiker (SPD). Han var minister for transport, bygg og byplanlegging i Angela Merkels første regjering fra 2005 til 2009, og overborgermester i Leipzig fra 1998 til 2005.

Bakgrunn og utdannelse
----------------------

Han vokste opp i en musikkbegeistret katolsk familie, som sønn av komponisten Siegfried Tiefensee (f. 1922). Allerede som skoleelev vant han med sin cello Bach-prisen i Leipzig, men han regnet seg ikke som tilstrekkelig begavet til en musikerkarrière.

På grunn av sin kristelige oppdragelse var han ikke medlem av DDRs kommunistiske masseorganisasjoner, Junge Pionere og FDJ, deltok ikke i *Jugendweihe* som er et ateistisk motstykke til den kirkelige konfirmasjonsfeiringen, og vegret seg for å avtjene militærtjeneste med våpen. Etter våpenløs verneplikt som byggsoldat i 1976 fikk han studere ved en ingeniørskole, og utdannet seg i 1979 til ingeniør for industriell elektronikk. Han arbeidet som produktutviklingsingeniør fra 1979 til 1986 i Leipzig, og videreutdannet seg til fagingeniør for bygningsinformatikk. I 1986 skiftet han over til den tekniske høyskolen i Leipzig, hvor han videreutdannet seg til diplomingeniør (tilsvarende hovedfag) i elektroteknikk.

Han er gift siden 1976 og har fire barn. Hans bror Eberhard Tiefensee er katolsk prest og professor i filosofi, samt tidligere dekanus for det katolsk-teologiske fakultet ved universitetet i Erfurt.

Politisk karrière
-----------------

I 1989 engasjerte Wolfgang Tiefensee seg første gang politisk i borgerbevegelsen *Demokratie Jetzt*, som han representerte ved «det runde bordet» i Leipzig. Han ble valgt til byråd i Leipzig av «det runde bordet», og var kort tid også medlem av bystyret for fraksjonen Bündnis 90.

I 1990 ble han leder for skoleforvaltningen i Leipzig, og fra 1992 var han byråd for ungdom, skole og utdannelse. Han ble borgermester ansvarlig for ungdom, skole og sport i 1994. I 1995 ble han medlem av SPD.

Den 26. april 1998 ble Wolfgang Tiefensee i annen valgomgang med 48,4 prosent av stemmene valgt til overborgermester i Leipzig for en periode på 7 år. Under hans tid som overborgermester har han lykkes i å tiltrekke en rekke store industribedrifter til byen. Gjennom BMW og Porsches fabrikker i byen har det blitt skapt ca. 10 000 arbeidsplasser. Selskapet DHL flyttet i slutten av 2004 sitt luftfraktsenter for Europa til Leipzig, noe som innebærer ytterligere 10 000 arbeidsplasser.

Etter valget i 2002 takket Tiefensee nei til et tilbud fra Gerhard Schröder om å bli transport, bygnings- og boligminister i den føderale regjeringen. Han begrunnet det med sin sterke tilknytning til Leipzig og sitt arbeide med Leipzigs kandidatur til å få olympiaden i 2012. Han lot seg heller ikke overtale til å stille som toppkandidat ved landdagsvalget i Sachsen i 2004, men deltok likevel i oktober det året i SPDs forhandlingsgruppe ved dannelsen av en ny koalisjonsregjering i Fristaten Sachsen.

I 2003 tilhørte Wolfgang Tiefensee Hartz-kommisjonen, som utarbeidet Hartz-konseptet som del av Agenda 2010.

Tiefensee ble gjenvalgt som Leipzigs overborgermester 10. april 2005 med 67,1 % av stemmene i første valgomgang.

Wolfgang Tiefensee ble den 13. oktober 2005 av SPDs presidium tildelt posten som transport- og bygningsminister i koalisjonsregjeringen under Angela Merkel. Han hadde denne ministerposten frem til 2009.

Referanser
----------

1. ↑   Gemeinsame Normdatei, besøkt 9. april 2014[Hentet fra Wikidata]
2. 1 2   www.bundesrat.de, besøkt 17. mars 2022[Hentet fra Wikidata]
3. ↑   Munzinger Personen, Munzinger IBA 00000022668, besøkt 9. oktober 2017[Hentet fra Wikidata]
4. ↑   Brockhaus Enzyklopädie, Brockhaus Online-Enzyklopädie-id tiefensee-wolfgang, besøkt 9. oktober 2017[Hentet fra Wikidata]
5. ↑   Gemeinsame Normdatei, besøkt 10. desember 2014[Hentet fra Wikidata]
6. ↑   www.bundesrat.de, supports qualifier startdato, besøkt 17. mars 2022[Hentet fra Wikidata]

Eksterne lenker
---------------

* Offisielt nettsted Rediger på Wikidata

* (en) Wolfgang Tiefensee – kategori av bilder, video eller lyd på Commons Rediger på Wikidata

* (en) Wolfgang Tiefensee – galleri av bilder, video eller lyd på Commons Rediger på Wikidata
* Wir-Leipziger.de


|  |  |  |
| --- | --- | --- |
| Forgjenger:**Manfred Stolpe** | **Tysklands byggminister**(2005–2009) | Etterfølger:**Peter Ramsauer** |

| * v
* d
* r
Tysklands samferdselsministre siden 1949 |
| --- |
| Hans-Christoph Seebohm (1949–1966) **·** Georg Leber (1966–1972) **·** Lauritz Lauritzen (1972–1974) **·** Kurt Gscheidle (1974–1980) **·** Volker Hauff (1980–1982) **·** Werner Dollinger (1982–1987) **·** Jürgen Warnke (1987–1989) **·** Friedrich Zimmermann (1989–1991) **·** Günther Krause (1991–1993) **·** Mathias Wissmann (1993–1998) **·** Franz Müntefering (1998–1999) **·** Reinhard Klimmt (1999–2000) **·** Kurt Bodewig (2000–2002) **·** Manfred Stolpe (2002–2005) **·** Wolfgang Tiefensee (2005–2009) **·** Peter Ramsauer (2009–2013) **·** Alexander Dobrindt (2013–2018) **·** Andreas Scheuer (2018–2021) **·** Volker Wissing (2021–) |

| * v
* d
* r
Angela Merkels første regjering |
| --- |
| 
* Franz Müntefering (SPD; til 21. november 2007)
* Frank-Walter Steinmeier (SPD)
* Wolfgang Schäuble (CDU)
* Brigitte Zypries (SPD)
* Peer Steinbrück (SPD)
* Michael Glos (CSU; til 10. februar 2009)
* Horst Seehofer (CSU; til 27. oktober 2008)
* Franz Josef Jung (CDU)
* Ursula von der Leyen (CDU)
* Ulla Schmidt (SPD)
* Wolfgang Tiefensee (SPD)
* Sigmar Gabriel (SPD)
* Annette Schavan (CDU)
* Heidemarie Wieczorek-Zeul (SPD)
* Thomas de Maizière (CDU)
* Olaf Scholz (SPD; fra 21. november 2007)
* Ilse Aigner (CSU; fra 27. oktober 2008)
* Karl-Theodor zu Guttenberg (CSU; fra 10. februar 2009)

 | Tysklands flagg |

|  |  |
| --- | --- |
| Oppslagsverk/autoritetsdata | Prabook **·** Brockhaus Enzyklopädie **·** Deutsche Biographie **·** VIAF **·** GND **·** LCCN **·** ISNI **·** SUDOC **·** Munzinger (iba)
 |